হাইকোর্টের নির্দেশে সুরাহা! এসএসসি অফিসে পরীক্ষায় বসেছেন ৩ পরীক্ষার্থী

ওয়েব ডেস্ক: আজ রবিবার এসএসসির (SSC Examination) দ্বিতীয় দফার পরীক্ষা। বেলা ১২টা থেকে পরীক্ষা শুরু হয়েছে। মোট পরীক্ষা কেন্দ্রের (Exam Centre) সংখ্যা ৪৭৮টি। তবে আবেদনপত্রে ভুল থাকায় পরীক্ষা কেন্দ্রের বদলে এসএসসি অফিস আচার্য সদনে এসে পরীক্ষা দিচ্ছেন ৩ পরীক্ষার্থী। শেষ বেলায় পরীক্ষা কেন্দ্র নির্ধারণের সুযোগ না থাকায় কলকাতা হাইকোর্টের নির্দেশে এসএসসির অফিসেই পরীক্ষায় বসেছেন ৩ পরীক্ষার্থী।

সূত্রের খবর, সাবজেক্ট চয়েস বা বিষয় নির্বাচনে (Subject Choice) ভুল হওয়ায় পরীক্ষাতে বসতে সমস্যায় পড়েন মালদহের দর্শন বিষয়ের পরীক্ষার্থী হাবিবা খাতুন, হলদিবাড়ির ইংরেজি বিষয়ের পরীক্ষার্থী অর্পিতা পাহাড়ি ও বাঁকুড়ার এগ্রনমি বিষয়ের পরীক্ষার্থী উত্তম ঘোষ। আবেদনের সময়সীমা পেরিয়ে যাওয়ায় সাবজেক্ট এডিটেরও সুযোগ পাননি তাঁরা। এবিষয়ে বারংবার এসএসসিকে (SSC) জানিয়েও সুরাহা না হওয়ায় হাইকোর্টের (Kolkata Highcourt) দ্বারস্থ হন তাঁরা। তাঁরা হাইকোর্টে জানান, আবেদনপত্রে পূরণ করা ভুল সাবজেক্টের বদলে নিজেদের পছন্দের সাবজেক্টে পরীক্ষা দিতে চান তাঁরা।

আরও পড়ুন: আজ এসএসসির দ্বিতীয় দফা, একাদশ-দ্বাদশ শ্রেণিতে শিক্ষক নিয়োগের পরীক্ষা

সেইমতোই কলকাতা হাইকোর্টের বিচারপতি সৌগত ভট্টাচার্য নির্দেশে এসএসসি অফিস আচার্য সদনে নিজেদের পছন্দের সাবজেক্টে পরীক্ষা দেওয়ার সুযোগ পান তাঁরা। বিচারপতি তাঁদের এসএসসি অফিসে পরীক্ষা দেওয়ার নির্দেশ দেন। শুক্রবার হাইকোর্টের নির্দেশে নতুন এডমিট কার্ড (Admit Card) হাতে পান তাঁরা। অবশেষে হাইকোর্টের নির্দেশে নিজেদের পছন্দের সাবজেক্টে পরীক্ষায় বসতে পেরে খুশি ৩ পরীক্ষার্থী।

দেখুন অন্য খবর